1. Introducere

Serviciile publice de ocupare a forței de muncă (SPOFM) se află în prima linie pentru a răspunde provocărilor șomajului și excluziunii în întreaga Europă. În conformitate cu Decizia nr. 573/2014/UE (denumită în continuare „decizia”), în mai 2014, Parlamentul European și Consiliul au înființat rețeaua serviciilor publice de ocupare a forței de muncă (denumită în continuare „rețeaua”), ca platformă pentru o cooperare mai strânsă între aceste organizații. Prezentul raport reprezintă o evaluare a aplicării deciziei. În conformitate cu articolul 10 din decizie, raportul evaluează măsura în care rețeaua a contribuit la realizarea obiectivelor deciziei și dacă aceasta și-a îndeplinit sarcinile până în prezent. De asemenea, el analizează modul în care rețeaua a elaborat și a pus în aplicare învățarea comparativă – procesul de corelare a comparațiilor performanței cu învățarea reciprocă.

Secțiunea 2 a raportului analizează fiecare obiectiv al rețelei, precum și activitățile întreprinse de aceasta. Secțiunea 3 evaluează punerea în aplicare a inițiativei de învățare comparativă, descriind metodologia, rezultatele obținute până în prezent și evoluțiile în curs de desfășurare. Secțiunea 4 conchide raportul, extrăgând câteva învățăminte după primii doi ani și jumătate în care decizia a fost pusă în aplicare.

Despre rețeaua europeană a serviciilor publice de ocupare a forței de muncă Rețeaua a fost înființată în mai 2014, ca urmare a adoptării deciziei de îmbunătățire a cooperării între serviciile publice de ocupare a forței de muncă (SPOFM) din Europa. Rețeaua include SPOFM din toate statele membre ale UE, Norvegia și Islanda, precum și Comisia Europeană. Colaborarea la nivel european între SPOFM a început înainte de adoptarea deciziei. În 1997, Comisia a înființat un grup consultativ informal alcătuit din șefi ai SPOFM. Scopul acestui grup a fost de a promova cooperarea, schimburile și învățarea reciprocă între organizațiile membre ale grupului și de a primi un feedback specializat cu privire la inițiativele de politică în domeniul ocupării forței de muncă. Pe această bază, Comisia a făcut o propunere de formalizare a cooperării între SPOFM. Ea a dorit să asigure o platformă prin care să compare performanța SPOFM la nivel european, să identifice bunele practici și să încurajeze învățarea reciprocă astfel încât SPOFM să poată să își îmbunătățească serviciile. De asemenea, ea a urmărit să ofere SPOFM mai multe oportunități de a contribui la elaborarea unor politici inovatoare, bazate pe dovezi, în conformitate cu obiectivele Strategiei Europa 2020.





Guvernanța rețelei

Rețeaua are o structură de guvernanță solidă.

Consiliul de administrație al rețelei

Rețeaua are un consiliu de administrație ai cărui membri sunt șefii SPOFM din fiecare stat membru al UE, Norvegia și Islanda, precum și Comisia Europeană. Comitetul pentru ocuparea forței de muncă (Employment Committee – EMCO) are statut de observator. Consiliul de administrație se întrunește de două ori pe an în statul membru care deține președinția UE. El stabilește direcția strategică a rețelei, dezbate evoluțiile de pe piața muncii și monitorizează punerea în aplicare a programului de lucru.

Consilierii pentru afaceri europene în domeniul SPOFM (Advisors for European PES Affairs – AFEPA)

Fiecare membru al consiliului de administrație desemnează un consilier pentru afaceri europene în domeniul SPOFM (AFEPA) pentru a contribui la coordonarea rețelei. Consilierii se întâlnesc de două ori pe an, înainte de reuniunile consiliului de administrație, pentru a trece în revistă activitățile rețelei și a conveni asupra proiectelor de poziții. Secretariatul EMCO este invitat să participe la aceste reuniuni pentru a susține colaborarea între rețea și EMCO.

Secretariatul rețelei

Consiliul de administrație al rețelei este asistat de un secretariat pus la dispoziție de Comisie (Direcția Generală Ocuparea Forței de Muncă, Afaceri Sociale și Incluziune). Secretariatul, în cooperare cu președintele și vicepreședinții, pregătește reuniunile consiliului de administrație și contribuie la punerea în aplicare a programului de lucru anual. De asemenea, el organizează și prezidează reuniunile AFEPA.

Activitățile rețelei Sistemul de învățare comparativă al SPOFM se află în centrul activităților rețelei. Scopul său este de a îmbunătăți performanța SPOFM în abordarea provocărilor pieței europene a forței de muncă. Învățarea comparativă corelează analiza comparativă bazată pe indicatori cu învățarea reciprocă. Sunt identificate bunele practici, iar rezultatele sunt utilizate în activități de învățare reciprocă pentru a crește calitatea serviciilor furnizate persoanelor aflate în căutarea unui loc de muncă și angajatorilor. Evaluarea este atât calitativă, cât și cantitativă și conduce la recomandări privind îmbunătățirea fiecărui SPOFM. De asemenea, rețeaua îi ajută pe membrii săi să pună în aplicare acțiuni prioritare, cum ar fi Garanția pentru tineret, precum și să abordeze recomandările specifice fiecărei țări în domeniul SPOFM. Acest lucru se realizează prin învățare reciprocă și asistență tehnică individualizată. În sfârșit, rețeaua furnizează factorilor de decizie la nivel național și european asistență de specialitate în proiectarea, elaborarea și evaluarea politicilor în materie de ocupare a forței de muncă.





2. Evaluarea îndeplinirii obiectivelor prevăzute la articolul 3